section_heading: Rani život i sveučilište
paragraph_text: Kako je otac Dominiquea Wilkinsa bio vojna osoba, član američkog vojnog zrakoplovstva koji je kratko premješten u Francusku, Wilkins je rođen tisućama kilometara izvan SAD-a, u Parizu. Nakon što se obitelj vratila kući, Dominiquea je zaludila košarka. No, kad je imao 13 godina, otac John napustio je obitelj ostavivši ženi Gertrudi osam usta za nahraniti. Postao je lokalna zvijezda u sredjnoškolskoj momčadi "Washington". Primio je veliki broj stipendijskih ponuda i odabrao sveučilište Georgia. Bio je visok 2,03 m, a izmjeren mu je i sunožni odraz od čak 120 cm. U tri godine provedene na sveučilištu u prosjeku je postizao 21.6 koševa te je na dva izbora odabran u drugu najbolju NCAA petorku. Nakon treće sezone odlučio se je prijaviti na NBA draft.